לוסי הייל

ביוגרפיה

הייל נולדה בממפיס, טנסי לג'ולי נייט ופרסטון הייל. אמה היא אחות מוסמכת. הייל נקראה על שם אחת מסבתותיה. יש לה אחות גדולה, מגי, אחות חורגת, קירבי, ואח חורג, ווס. בילדותה למדה הייל בחינוך ביתי, ולקחה שיעורי משחק ופיתוח קול.

American Juniors

בשנת 2003 היא הופיעה לראשונה בטלוויזיה כמתמודדת בתוכנית הריאליטי "American Juniors", שהיא גרסה של אמריקן איידול לילדים. בין השירים איתם הופיעה בתכנית: "I Surrender" של סלין דיון, "I'm Gonna Make You Love Me" של The Temptations‏, "Make It Easy on Yourself" של דיון וורוויק, "Breaking Up Is Hard to Do" של ניל סדקה ו-"Call Me" של להקת בלונדי. הייל סיימה במקום הרביעי בגמר התכנית, וחלק מקבוצה בעלת אותו שם "American Juniors", הוקמה עם חמשת המסיימים הראשונים, אך הקבוצה התפרקה בשנת 2005, לאחר שני אלבומים. לאחר התכנית היא עברה ללוס אנג'לס.

משחק

בשנת 2005 היא החלה להיבחן לתפקידי משחק וקיבלה תפקיד אורח בסדרת הטלוויזיה "מדריך ההישרדות של נד" ולאחר מכן, בסדרת הטלוויזיה "דרייק וג'וש", ובתוכניות טלוויזיה אחרות כמו "The O.C.", ו-"איך פגשתי את אמא". הייל הופיעה בשני פרקים של סדרת הילדים האמריקאית "המכשפים מוויברלי פלייס".
הייל הופיעה בחידוש הטלוויזיוני לסדרה "האישה הביונית" בתור בקה סומרס, אחותה הצעירה של הדמות הראשית, ג'יימי סומרס (מישל ריאן). הופעת הבכורה הקולנועית שלה הייתה בסרט "אחוות הג'ינס 2" בתור אפי, אחותה הקטנה של לינה קליגריס (אלקסיס בלדל). הייל לאחר מכן כיכבה בסדרה "ילדות שמנת" של רשת הטלוויזיה The CW, לצד אשלי ניוברו וג'ואנה גארסיה. לאחר מכן כיכבה בסרט הטלוויזיה "מלחמת בנות הקולג'" של רשת Lifetime.
בשנת 2010, הייל לוהקה כאריה מונטגומרי, אחת השחקניות הראשיות בסדרת הטלוויזיה "שקרניות קטנות", המבוסס על סדרת הספרים של שרה שפרד. באותה השנה, זכתה הייל בפרס בחירת הנוער לכוכבת הטלוויזיה של הקיץ. בינואר 2010 הופיעה בתפקיד אורח ב"CSI: מיאמי".
בשנת 2011, לוהקה הייל לתפקיד הראשי בסרט "סיפור סינדרלה: היה היה שיר", והופיעה בתפקיד קטן בסרט "צעקה 4".
היא אירחה פרק של "Punk'd" שבו היא מתחה בהצלחה את איאן הרדינג, ונסה הדג'נס וג'וש האצ'רסון. בחודש אוגוסט 2012, חשפה הייל שהיא סבלה מהפרעת אכילה.
ב-16 במרץ 2017 לוהקה לתפקיד הראשי במותחן "מת או חובה" עם טיילר פוזי ועוד. הסרט יצא לאקרנים ב-13 באפריל 2018. באותה השנה, הייל לוהקה בתפקיד הראשי של סדרת הטלוויזיה של The CW,‏ "Life Sentence" בתור סטלה אבוט, אישה המאובחנת עם סרטן קטלני, רק כדי ללמוד לאחר מכן שהאבחנה הייתה לא נכונה. הסדרה יצאה לאור בארצות הברית ב-7 במרץ 2018. ב-8 במאי הוכרז כי The CW ביטלה את הסדרה לאחר עונה אחת. 
בשנת 2020 שיחקה בסרט העל-טבעי "אי הפנטזיה", לצד מגי קיו.

מוזיקה

הייל מעידה כי מוזיקה היא "האהבה הראשונה" שלה. ההשפעות המוזיקליות שלה הן שאניה טוויין, פיית' היל ודיקסי צ'יקס' אבל מה שהצית את התעניינותה במוזיקה היה "Baby One More Time Tour..." של בריטני ספירס. כריסטיאן בוש מלהקת הקאנטרי "שוגרלנד" אמר: "היא נשמעת כמו קארי אנדרווד - חזקה עם צד בלוז וצד פופ. והרבה כמו פיית' היל". היא גם הקליטה שירים לפסקול של "סיפור סינדרלה: היה היה שיר". לאורך הקריירה שלה, הייל הופיעה בסרטוני מוזיקה עם אמנים: "She Burns" של המוזיקאי הצפון אירי פוי ואנס, "Lose Control" של צ'ייס ג'ורדן, ו-"Come Back Down to Earth" של ג'קסון האריס. היא שימשה גם כזמרת גיבוי של הזמרת קרלי פירס.
בשנת 2012, היא חתמה על חוזה הקלטות עם חברת "הוליווד רקורדס". ב-3 ביוני 2014 שוחרר אלבום הבכורה "Road Between", מתוכו יצאו הסינגלים: "You sound good to Me" ששוחרר ב-7 בינואר 2014, ו-"Lie a Little Better" ששוחרר ב-21 ביולי 2014. האלבום קיבל ביקורות מעורבות וזכה להיכנס למצעד בילבורד 200 והשתרבב למקום ה-14 במספר, ולמצעד המוזיקה האוסטרלי למקום ה-57. 
בהמשך, הקליטה הייל שני שירים "Mistletoe" ו-"You're Here" באלבום חג המולד "A Christmas Christmas", שיצא ב-8 בדצמבר 2017.

חיים אישיים

בעבר ניהלה הייל מערכת יחסים עם השחקן כריס זילקה.